Vihreiden kansanedustaja Jani Toivola nostaa eduskunnalta korotettua kulukorvausta Riihimäellä sijaitsevasta asunnosta, vaikka asuu Helsingissä.

Jani Toivola on saanut tyhjillään olevasta asunnosta jo 36841 euroa kulukorvauksia

Uudenmaan vaalipiiristä eduskuntaan valittu Jani Toivola (vihr) on ilmoittanut eduskunnan hallinto- ja palveluosastolle asuvansa vakituisesti Riihimäellä, yli 30 kilometrin päässä eduskuntatalosta, minkä perusteella hänelle on maksettu korotettua kulukorvausta 1 315,75 euroa kuukaudessa.

Helsingistä valitut kansanedustajat - ja Uudeltamaalta valitut kansanedustajat, jotka asuvat alle 30 kilometrin päässä eduskuntatalosta - saavat kulukorvausta 986,81 euroa kuukaudessa.

Eduskunta on maksanut Toivolalle korotettua kulukorvausta huhtikuusta 2016. Tänä aikana Toivolalle on maksettu 36 841 euroa, josta korotuksen osuus on 9 210,32 euroa. Normaalin ja korotetun kulukorvauksen erotus, yhdenlainen ”asumislisä”, on 328,94 euroa kuukaudessa.

Eduskunnan hallinto- ja palveluosastolle 26. maaliskuuta 2016 toimittamassaan lomakkeessa Toivola vakuuttaa, että hänen vakinainen asuntonsa on Riihimäellä. Samalla Toivola sitoutuu ilmoittamaan eduskunnalle välittömästi, jos hänen asumisolosuhteissaan tapahtuu muutoksia.

Ilmoituksensa ja vakuutuksensa perusteella Toivolalle on maksettu korotettua kulukorvausta 1. huhtikuuta 2016 alkaen.

Juttu jatkuu kuvan jälkeen.

Toivola omistaa asunnon Riihimäen varuskunta-alueella sijaitsevasta rakennuksesta. Asunto on tyhjillään. MARKO-OSKARI LEHTONEN

”Ei hän kyllä täällä asu”

Väestörekisterikeskuksen mukaan Toivola asui 28. maaliskuuta 2016 asti Helsingissä, kunnes hän siirsi 29. maaliskuuta kirjansa Riihimäen varuskunta-alueella sijaitsevaan asuntoon, jonka hän on hankkinut vuonna 2013. Isännöitsijän mukaan asunnossa ei ole tällä hetkellä vuokralaisia.

Samaa sanoo Iltalehden tavoittama kiinteistönvälittäjä, jonka mukaan Toivolan omistamaa 86 neliön asuntoa on yritetty myydä jo parisen vuotta. Välittäjän mukaan asunto on tyhjillään.

Tyhjillään olevasta asunnosta puhuvat myös Iltalehden haastattelemat naapurit. Naapureista yksikään ei ole nähnyt Toivolaa asunnollaan viimeisen parin vuoden aikana - edes vilaukselta.

- Ei hän kyllä täällä asu, yksi naapureista sanoo.

Toisen naapurin mukaan Toivola on asunut asunnossa joskus, mutta ei varmuudella ainakaan kahteen vuoteen. Kolmannessa kerroksessa sijaitseva asunto on hänen mukaansa ollut pitkään tyhjillään. Samaa sanoo kolmaskin naapuri.

- Kyllä hän on täällä asunut, mutta nyt se (asunto) on tyhjillään.

Toivolan naapurissa asuva taikuri Jori A. Kopponen ei ole hänkään nähnyt Toivolaa pitkään aikaan. Viidennenkin naapurin mukaan Toivola on asunut asunnossa, mutta ei enää aikoihin.

- En ole nähnyt häntä pitkiin aikoihin täällä. Siitä on jo kauan, kun olemme viimeksi nähneet.

Juttu jatkuu kuvan jälkeen.

Eduskunnan sivuilla Toivolan kotikaupungiksi on merkitty Helsinki. Sama tieto löytyy myös miehen Facebook-sivustolta.

Helsinki, Helsinki, Helsinki

Eduskunnan sivuilla Toivola ilmoittaa kotikaupungikseen Helsingin. Facebook-sivustollaan Toivola ilmoittaa Helsingin sekä kotikaupungikseen että tämänhetkiseksi kaupungikseen.

Toivola on kertonut asuinolosuhteistaan avoimesti lukuisissa haastatteluissa, mutta niissä ei mainita Riihimäkeä sanallakaan. Toivola on kertonut julkisesti asuneensa Helsingissä ainakin Eirassa, Ullanlinnassa, Taka-Töölössä ja Lauttasaaressa.

Syksyllä 2016 julkaistussa 3H+K-lehden haastattelussa Toivola kertoo asuvansa tyttärensä kanssa Töölössä, jonne parivaljakko muutti ”äskettäin”. Haastattelu on tehty heinä-elokuussa, vain muutama kuukausi sen jälkeen, kun Toivola ilmoitti eduskunnalle asuvansa Riihimäellä.

- Erityisesti isällä on vielä totuttelemista töölöläisyyteen. Hän on asunut Etelä-Helsingissä vuositolkulla, ja hyppy etäämmäs kantakaupunkiin tuntuu vielä eksoottiselta, lehden jutussa kuvaillaan Eirasta Töölöön muuttanutta Toivolaa.

Helsingin kaupungin Helsinki-infossa helmikuussa julkaistussa haastattelussa Toivola kertoo asuvansa Lauttasaaressa 4-vuotiaan tyttärensä kanssa. Saman vastauksen Toivola antoi myös maanantaina, kun Iltalehti kysyi Toivolalta, missä päin Helsinkiä hän asuu.

- Lauttasaaressa, kuului Toivolan sähköpostitse lähettämä vastaus.

Juttu jatkuu kuvan jälkeen.

Toivola ilmoitti maaliskuussa 2016 eduskunnan hallinto- ja palveluosastolle asuvansa vakituisesti Riihimäellä. Naapurit eivät ole nähneet Toivolaa kahteen vuoteen.

Toivola: ”Olen käsittääkseni toiminut niin kuin pitääkin”

Iltalehti yritti tavoitella Toivolaa maanantaina suoraan ja avustajan kautta. Maanantai-iltana Toivola vastasi Iltalehden esittämiin kysymyksiin Riihimäen asunnosta ja pahoitteli, ettei ole ollut puhelimitse tavoitettavissa.

- Työpuhelimeni hajosi jo viime viikolla ja pääsen viemään sen eduskunnan huoltoon vasta huomenna, Toivola kirjoittaa sähköpostitse.

Toivolan mukaan hän ei ole halunnut nostaa haastatteluissa esille Riihimäen-kotiaan, vaan on puhunut tietoisesti vain Helsingin-kodista. Toivolan mukaan hänellä ja hänen tyttärellään on kaksi kotia, joista toinen sijaitsee Helsingissä ja toinen Riihimäellä.

- Olen tällä pyrkinyt vain rajaamaan yksityisyyttäni julkisuudessa, Toivola selittää.

Toivolan mukaan hänen ja hänen tyttärensä virallinen pysyvä osoite on Riihimäellä ja tämä on ollut käytäntö maaliskuusta 2016.

- Tilanne ei siis ole muuttunut. Luovuin tuolloin 2016 vuokralaisesta ja otin kodin omaan käyttöömme. Samaan aikaan meillä on ollut virallinen väliaikainen osoite Helsingissä ja tätä myöten toinen koti Helsingissä, Toivola sanoo.

Väestörekisterikeskuksen mukaan Toivolalla ei ole hänen mainitsemaa virallista väliaikaista osoitetta Helsingissä, ainoastaan osoite Riihimäellä.

Toivolan mukaan Helsingin-kodin paikka on vaihdellut, mutta tällä hetkellä se on Lauttasaari

- Vietämme ison osan ajasta Helsingissä työni ja tyttäreni päivähoidon vuoksi. Olen arjessa tyttäreni yksinhuoltaja ja tämä on sen myötä ollut meille paras käytäntö. Arjen tukiverkot ovat Helsingissä.

Toivolan mukaan hän on yrittänyt myydä Riihimäellä sijaitsevaa asuntoaan jo pidempään.

- Asunto ei ole käynyt kaupaksi. En ole tekemässä muutoksia järjestelyihin. Jos/kun saan asunnon myytyä, teen päätöksen sen suhteen, mihin pysyvä kotimme sen jälkeen sijoittuu.

- Olen käsittääkseni toiminut niin kuin pitääkin. Tilanne ei ole muuttunut tuosta maaliskuun 2016 ilmoituksesta.

MARKO-OSKARI LEHTONEN marko-oskari.lehtonen@iltalehti.fi